**OPOMINJANJE**

**Podrobnejši opis**

**1. izdaja, marec 2015**

**KAZALO**

[1.0 Opominjanje 3](#_Toc417300819)

[1.1 Zamudne obresti 4](#_Toc417300820)

[1.2 Plačila po izdanem opominu 4](#_Toc417300821)

[1.3 Pritožba na izdan opomin 4](#_Toc417300822)

[1.4 Odziv zavezanca na izdan opomin 5](#_Toc417300823)

[1.5 Kontakt zavezancev s finančno upravo 5](#_Toc417300824)

[1.6 Vročanje opomina 5](#_Toc417300825)

1.0 Opominjanje

Finančna uprava RS na podlagi tretje točke prvega odstavka 13. člena Zakona o davčnem postopku – ZDavP-2 (Uradni list RS, št. [13/11-UPB4](http://www.uradni-list.si/1/objava.jsp?urlid=201113&stevilka=553), [32/12](http://www.uradni-list.si/1/objava.jsp?urlid=201232&stevilka=1402), [94/12](http://www.uradni-list.si/1/objava.jsp?urlid=201294&stevilka=3643), [101/13](http://www.uradni-list.si/1/objava.jsp?urlid=2013101&stevilka=3676)-ZDavNepr, [111/13](http://www.uradni-list.si/1/objava.jsp?urlid=2013111&stevilka=4127), 22/14 – Odl. US, 25/14 – ZFU, 40/14 – ZIN-B in 90/14) z opominom obvešča zavezance o stanju njegovih **neplačanih zapadlih davčnih obveznostih.** V opominu so zajete obveznosti, ki so zapadle v plačilo 8 dni pred njegovo izdajo ter zamudne obresti od zapadlih neplačanih obveznosti, izračunane do vključno datuma izdaje opomina. V opominu so upoštevana vsa plačila, ki so bila knjižena do dneva izdaje opomina, na podlagi navedb pravilnih referenc za plačilo (sklicevanje na številko odobritve).

Izdaja opomina za davčni organ ni obvezujoča, temveč gre za seznanitev zavezanca o njegovih neplačanih obveznostih, za ureditev morebitnih nepravilnih knjigovodskih stanj in hkrati opozorilo, da plača zapadle obveznosti in se na ta način izogne davčni izvršbi in stroškom, ki so povezani s tem.

Davčni zavezanec je v opominu pozvan na takojšnje plačilo, kar pomeni, da v primeru takojšnjega plačila davčni organ ne začne postopka davčne izvršbe. Zoper zavezanca, ki po izdanem opominu zapadlih obveznosti ne plača, se začne postopek davčne izvršbe. V kolikor pa davčni zavezanec obveznosti medtem poravna, je opomin brezpredmeten.

Naj omenimo, da je za večjo obveščenost zavezancev za davek o stanju njihovih terjatev in obveznosti davčni organ uvedel storitev e-knjigovodska kartica - eKartica, s katero lahko vsak zavezanec sproti preverja stanje odprtih terjatev in obveznosti. Vpogled v eKartico je omogočen preko spletne povezave <http://edavki.durs.si/OpenPortal/Pages/StartPage/StartPage.aspx> tistim zavezancem, ki so identificirani kot uporabniki eDavkov. Prav tako so na tej spletni strani podane vse potrebne informacije in pojasnila, ki jih zavezanci potrebujejo za vpogled v knjigovodske podatke. Vstop v eKartico je možen z vnosom obveznih parametrov, to je davčne številke in leta, za katerega se pregledujejo podatki. Aplikacija omogoča tudi izračun zamudnih obresti.

Zavezancem, ki so uporabniki eDavkov, od 1. 8. 2014 vročamo opomine preko portala eDavki. Fizičnim osebam, ki še niso uporabniki eDavkov, davčni organ priporoča, da to postanejo. Na ta način lahko osebno in kadarkoli uporabljajo vse že obstoječe storitve in storitve, ki jih namerava davčni organ ponuditi v bodoče. Več o vložitvi pristopnice za elektronsko prejemanje izhodnih dokumentov lahko preberete na portalu eDavki <http://edavki.durs.si/OpenPortal/Pages/Notices/NoticeDetail.aspx?id=938>.

Finančna uprava RS pred začetkom davčne izvršbe dolžnikom pošilja tudi opomine za plačilo **drugih denarnih nedavčnih obveznosti,** za izterjavo katerih je pristojen davčni organ. V opominu so zajete neplačane obveznosti po posameznem predlogu za izvršbo, prejetem s strani predlagatelja. V kolikor gre za obrestovane obveznosti so v opominu obračunane tudi zamudne obresti do vključno datuma izdaje opomina.

Na ta način se dolžniku omogoči, da svojo dolgovano nedavčno obveznost prostovoljno poravna in se s tem izogne stroškom davčne izvršbe oziroma dokaže, da je svojo obveznost že izpolnil predlagatelju oziroma je-le ta ugasnila .

Opomini za druge denarne nedavčne obveznosti se ne pošiljajo preko portala eDavki, temveč po pošti, z navadno vročitvijo. Opominu je v tem primeru priložen tudi univerzalni plačilni nalog

Podatek o višini dolga v posamezni zadevi izterjave nedavčnih obveznosti lahko dolžniki pridobijo tudi na spletnem naslovu <http://www.fu.gov.si> na povezavi e-izvršbe za dolžnike (vnesti je potrebno podatek o številki zadeve, npr. opomina in svoj osebni podatek – davčno številko ali EMŠO).

1.1 Zamudne obresti

Od davkov, ki jih zavezanec ne poravna v predpisanem roku, se plačajo zamudne obresti v skladu s prvim odstavkom 96. člena [Zakona o davčnem postopku](http://www.pisrs.si/Pis.web/pregledPredpisa?id=ZAKO4703), in sicer se obračunajo po 0,0247 odstotni dnevni obrestni meri. FURS ne pošilja posebnih obračunov za zamudne obresti. V kolikor zavezanec obveznost poravna po roku neto zapadlosti v plačilo, mora od dneva izdaje opomina do dneva plačila obračunati zakonite zamudne obresti in jih poravnati skupaj z glavnico.

Pojasnjujemo, da za obdobje od izvedbe plačila do datuma zapadlosti obveznosti, zavezancu ne pripadajo pozitivne zamudne obresti, saj obveznost poravna prostovoljno, pred rokom zapadlosti. Pozitivne obresti se izračunavajo le ob vračilu obveznosti na podlagi odločbe ali na podlagi predloženega obračuna, če se preveč plačani znesek, ki presega 10 EUR, ne vrne v 30 dneh od dneva vročitve odločbe oziroma od dneva predložitve obračuna.

1.2 Plačila po izdanem opominu

FURS z opominom poziva zavezanca, da **dolžni znesek, vključno s pripadajočimi zamudnimi obrestmi, obračunanimi do dneva plačila**, plača na posamezne podračune, v skladu s Pravilnikom o podračunih ter načinu plačevanja obveznih dajatev in drugih javnofinančnih prihodkov (Uradni list RS, št. 103/10, 48/11, (51/11 popr.) in 102/12).

Na univerzalni plačilni nalog - UPN se obvezno vpiše koda namena plačila. Za plačila obveznih dajatev se uporablja koda **TAXS**. Seznam kod namenov plačil je objavljen na spletnih straneh UJP **http://www.ujp.gov.si**. Pri izpolnjevanju podatkov je v vseh primerih potrebno vpisati kodo BIC banke prejemnika, ki je za plačilo davkov **BSLJSI2X**.

Na opominu je navedena številka **podračuna prejemnika** - IBAN prejemnika ter **referenca** (sklic) prejemnika davka, ki ga zavezanec navede na plačilnem nalogu za pravilno izvedbo plačila obveznosti.

Za datum plačila davkov v skladu z 92. členom [Zakona o davčnem postopku](http://www.pisrs.si/Pis.web/pregledPredpisa?id=ZAKO4703) velja:

* dan plačila davka pri davčnem organu, ali
* dan, ko izvajalec plačilnega prometa izvrši nalog za plačilo davkov, ali
* dan sprejetja odločitve pristojnega organa o konverziji davka v kapitalsko naložbo, ali
* dan, ko se davek poravna s preveč plačanim davkom v skladu z navedenim zakonom.

V 93. členu [Zakona o davčnem postopku](http://www.pisrs.si/Pis.web/pregledPredpisa?id=ZAKO4703) je določen vrstni red zapiranja plačila, če ta ne zadostuje za poplačilo celotne obveznosti, in sicer:

1.      stroški postopka pobiranja davka;

2.      obresti;

3.      davek;

4.      denarne kazni in globe in stroški tega postopka.

1.3 Pritožba na izdan opomin

Opomin ni posamični upravni akt, zato zoper njega ni dopustna posebna pritožba.

1.4 Odziv zavezanca na izdan opomin

Zavezanci imajo možnost odziva na izdan opomin. Namen opomina je namreč seznanitev s stanjem zapadlih neplačanih obveznosti in omogočitev prostovoljne poravnave obveznosti. Zavezancu je z opominom dana možnost, da preveri ujemanje stanja dolga iz uradne evidence davčnega organa in stanje dolga, kot je znano davčnemu zavezancu. Pomeni dokončno razjasnitev stanja pred morebitnim začetkom postopka davčne izvršbe. V primeru, da davčni dolg ni poravnan niti po opominu, davčni organ na podlagi 143. člena ZDavP- 2 začne s postopki davčne izvršbe. Vse stroške davčne izvršbe plača dolžnik.

1.5 Kontakt zavezancev s finančno upravo

Za posredovanje pripomb ali podatkov v zvezi z izdanim opominom zavezanci pokličejo na opominu navedeno telefonsko številko ali posredujejo pisno dokumentacijo na poštni ali elektronski naslov, ki je tudi naveden na opominu.

Pri odzivu se je potrebno sklicevati na davčno številko in številko izdanega opomina. Zavezanci v odziv navedejo telefonsko številko ali elektronski naslov kamor želijo, da FURS posreduje želene informacije.

1.6 Vročanje opomina

Davčnim zavezancem, ki so fizične osebe, Finančna uprava RS pošilja opomine po pošti, z navadno vročitvijo.

Preostalim davčnim zavezancem - pravnim osebam, fizičnim osebam z dejavnostjo ter fizičnim osebam, ki so se prostovoljno vključile v sistem elektronskega vročanja - eVročanje, se opomini za plačilo davčnih obveznosti vročajo le preko portala eDavki.

Zavezanci, ki so vključeni v sistem eVročanja opominov, prejmejo avtomatsko generirano elektronsko obvestilo, da je opomin odložen na eDavkih. Elektronsko obvestilo vsebuje enoznačno številko dokumenta, katere sestavni del je tudi davčna številka zavezanca, ne pa ime in priimek zavezanca (številka dokumenta: EDP-davčna\_številka-zaporedna\_številka).  Na ta način je zagotovljena identifikacija sporočila, za katerega zavezanca je odložen opomin. 

Prilagamo primer obvestila, ki je bilo generirano in odposlano za namen obveščanja o odloženem dokumentu, pri čemer smo davčno številko zamenjali z znaki »X«.

*»Nov elektronski dokument*

*Obveščamo vas, da je bil v sistem eDavki dne 4.8.2014 ob uri 15:30 odložen dokument številka EDP-XXXXXXXX-11. Dokument si lahko ogledate z uporabo kvalificiranega potrdila. Priporočamo, da dokument shranite na svojo lokacijo, ker bo vsebina dokumenta po 180 dneh dosegljiva le na zahtevo na pristojnem davčnem uradu*

*Finančna uprava Republike Slovenije«*

FURS je rešitev na eDavkih glede eVročanja opominov fizičnih oseb z dejavnostjo prilagodil na način, da je le-te možno pregledovati v obeh profilih (fizične osebe in fizične osebe z dejavnostjo). Računovodski servisi, ki so večinoma pooblaščeni do profilov fizičnih oseb, ki opravljajo dejavnost, tako lahko do opominov na profilu fizičnih oseb, ki opravljajo dejavnost nemoteno dostopajo, saj kot pooblaščenci na profilu fizičnih oseb ne morejo dostopati.